এবার টার্গেট লাল-গ্রহ? সুনীতাদের ফিরিয়েই বড় ঘোষণা মাস্কের

ওয়েব ডেস্ক: ন’মাস মহাকাশে কাটিয়ে বুধবারই পৃথিবীতে ফিরেছেন সুনীতারা (Sunita Williams)। এখনও কাটেনি ২৪ ঘন্টা। তাঁদের এই প্রত্যাবর্তনের উচ্ছ্বাস কাটতে না কাটতেই আরও বড় পরিকল্পনার কথা ঘোষণা করলেন ইলন মাস্ক (Elon Musk)। এবার আর মহাকাশ কিংবা চাঁদ নয়, আগামীতে মাস্কের লক্ষ্য মঙ্গল গ্রহ (Mars)! কিন্তু কবে তিনি লালগ্রহে যাওয়ার পরিকল্পনা করছেন? সেই বিষয়েও এক গুরুত্বপূর্ণ আপডেট দিয়েছেন তিনি।

বুধবার এক সাক্ষাৎকারে স্পেসএক্স-এর (SpaceX) কর্ণধার ইলন মাস্ক জানিয়েছেন, আগামী ২০ থেকে ৩০ বছরের মধ্যে মানব অভিযানে (Human Mission) মঙ্গলে পৌঁছনোর স্বপ্ন বাস্তবে পরিণত করতে চায় তাঁর সংস্থা। নাসা-র (NASA) পাশাপাশি আমেরিকার মহাকাশ গবেষণায় স্পেসএক্স ইতিমধ্যে বড়সড় ভূমিকা পালন করেছে। আর এবার সেই পথে আরও বড় চ্যালেঞ্জ নিতে চলেছে এই মার্কিন সংস্থা।

আরও পড়ুন: “কথা দিয়েছি, কথা রেখেছি…,” সুনীতা ফিরতেই বড় দাবি ট্রাম্পের

উল্লেখ্য, বিগত এক দশকে মহাকাশ গবেষণায় উল্লেখযোগ্যভাবে সফল হয়েছে স্পেসএক্স। সুনীতাদের পৃথিবীতে ফেরানোর ক্ষেত্রেও গুরুত্বপূর্ণ ভূমিকা নিয়েছে মাস্কের সংস্থা। এই প্রত্যাবর্তন অভিযানে যখন নাসা-র বিজ্ঞানীরা বারবার চ্যালেঞ্জের মুখে পড়ছিলেন, তখন স্পেসএক্স-এর পাঠানো মহাকাশযানই তাঁদের নিরাপদভাবে ফিরিয়ে আনতে সক্ষম হয়। আর এই সাফল্যের পরই নতুন মিশনের ঘোষণা করে দিলেন মাস্ক।

pic.twitter.com/YmiUnyRpRw

— Elon Musk (@elonmusk) March 19, 2025

মঙ্গল অভিযানের প্রসঙ্গে স্পেসএক্স-এর এক শীর্ষকর্তা দাবি করেছেন যে, বহু বছর ধরেই মঙ্গল অভিযান নিয়ে গবেষণা চালিয়ে যাচ্ছেন ইলন মাস্ক। ইতিমধ্যেই পুনরায় ব্যবহারযোগ্য মহাকাশযান তৈরির পরীক্ষাও সফল হয়েছে। এবার সেই প্রযুক্তি কাজে লাগিয়ে আরও এক ধাপ এগোতে চায় সংস্থা। তাহলে কি সত্যিই আগামী কয়েক দশকের মধ্যে মানুষ মঙ্গলে পা রাখতে পারবে? বিশ্বের বিজ্ঞান মহলে ইতিমধ্যে শুরু হয়েছে জল্পনা।

দেখুন আরও খবর:

The post এবার টার্গেট লাল-গ্রহ? সুনীতাদের ফিরিয়েই বড় ঘোষণা মাস্কের first appeared on KolkataTV.